Predkladacia správa

Predložený materiál je vypracovaný na základe uznesenia vlády SR č. 494 z 15. mája 2002 k materiálu “Analýza vývoja malého a stredného podnikania a návrh na zmeny v systéme podpory malého a stredného podnikania”, ktorým vláda SR uložila ministrovi hospodárstva SR v spolupráci s ministrom výstavby a regionálneho rozvoja SR predložiť na rokovanie vlády SWOT analýzu činnosti existujúcej siete regionálnych poradenských a informačných centier (RPIC), podnikateľských inovačných centier (BIC) a regionálnych rozvojových agentúr (RRA) v oblasti podpory malého a stredného podnikania. Materiál bol vypracovaný za spolupráce príslušných odborných útvarov MH SR a MVRR SR.

Cieľom predkladaného materiálu je rámcovo vyhodnotiť uvedené siete z hľadiska zabezpečenia ich optimálneho fungovania, počtu a rozmiestnenia jej prvkov pri minimalizácii prostriedkov zo štátneho rozpočtu a verejných financií na ich prevádzku a maximalizácie miery poskytovania produktov činnosti týchto sietí.

SWOT analýza sa zaoberá dvoma sieťami. Jedna sieť pozostáva z 13-tich regionálnych poradenských a informačných centier (RPIC Bratislava až od roku 2002) a piatich podnikateľských inovačných centier. Táto sieť patrí do pôsobnosti Národnej agentúry pre rozvoj malého a stredného podnikania a jej prostredníctvom do pôsobnosti Ministerstva hospodárstva SR. Druhou sieťou je integrovaná sieť 18-tich regionálnych rozvojových agentúr, ktorá je riadená Ministerstvom výstavby a regionálneho rozvoja SR.

Zameranie oboch uvedených sietí je rôzne. Sieť RPIC/BIC sa venuje poradenstvu pre malé a stredné podnikanie a sieť RRA je zameraná na ekonomickú aktivizáciu zaostávajúcich regiónov, v rámci ktorej má svoje miesto aj podpora malého a stredného podnikania. Analýza vychádza z podkladov hodnotenia činností RPIC/BIC a RRA za rok 2001, zahŕňa len 12 RPIC a štyri BIC, pretože v roku 2001 neboli RPIC Bratislava a BIC Bratislava prvkami uvedenej siete.

V rámci prístupového procesu začleňovania sa Slovenskej republiky do EÚ sa očakáva nárast inštitucionálnych potrieb v predvstupovej etape, a to najmä nutnosť vybudovania implementačných jednotiek pre predvstupové programy SAPARD, ISPA, PHARE, prípadne ich regionálnych zastúpení a ich neskoršie využitie pre štrukturálne fondy EÚ. Existencia uvedených sietí a ich optimálne fungovanie by malo napomôcť k zvýšeniu absorbčnej schopnosti regiónov vo využívaní prostriedkov EÚ, najmä prostredníctvom prípravy projektov. Tieto predpoklady boli zohľadnené vo SWOT analýze sietí pri zachovaní podmienok hospodárskej súťaže. 

Schválenie SWOT analýzy činnosti existujúcej siete regionálnych poradenských a informačných centier, podnikateľských inovačných centier a regionálnych rozvojových agentúr v oblasti podpory malého a stredného podnikania nemá  finančný, ekonomický, environmentálny dopad a ani dopad na zamestnanosť.